Letamo la Neckartal

Letamo la Neckartal, le bitswa Desert Dragon, ke letamo le le mo Berseba Constituency ya borwa jwa lefatshe la Namibia kwa Karas Region. Ke letamo le le obegileng mo nokeng ya Fish gaufi le Berseba, c. 40 kilometres (25 mi) bokone bophirima jwa toropokgolo ya kgaolo Keetmanshoop. Go agiwa ga yone go simolotse ka ngwaga wa dikete tse pedi le lesome le boraro (2013) mme kwa tshimologong go ne go lebeletswe gore e tla wediwa ka ngwaga wa dikete tse pedi le lesome le bosupa(2017). Fa e sale e wediwa ka ngwaga wa dikete tse pedi le lesome le borobabobedi (2018), ke letamo le legolo go a gaisa otlhe mo Namibia, le le fetang maatla a letamo la Hardap go menagane gararo. Boikaelelo jwa letamo leno ke go tshegetsa thulaganyo ya go nosetsa ya diheketara di le dikete tse tlhano e e iseng e tlhongwe. Dikago Kgopolo ya go aga letamo gaufi le Keetmanshoop e ne e setse e simolotse ka nako ya bokoloniale jwa Sejeremane. Fa Namibia e sena go bona boipuso ka ngwaga wa sekete, makgolo a robabongwe le masome a robabongwe (1990), thulaganyo e ne ya simololwa ka iketlo. Le fa e ne ya amogelwa jaaka porojeke e e solofetsang ya go tlhola ditiro, segolo thata morago ga gore e tsenngwe tirisong ka ntlha ya maikaelelo a go nna letamo la nosetso, go ne go na le dipelaelo ka ga tlhokego ya go e aga. Letamo la Naute le le mo lefelong le le tshwanang, le lone e leng letamo la go nosetsa, ga le dirisiwe sentle. Le fa go ntse jalo, go ya ka leano la nosetso la diheketara di le dikete tse tlhano (5 000 (12,000 acres) jaaka go ne go rulagantswe ka Letamo la Neckartal, Letamo la Naute le ne la tsewa le le lennye thata. NamWater e ne ya laela gore go agiwe letamo leno. Ka kgwedi ya Mopitlwe ngwaga wa dikete tse pedi le lesome le boraro (2013) kompone ya Italy ya Salini Impregilo e ne ya newa thendara ya diranta di le dibilione di le 2,8, e ka nako eo e neng e le e kgolo go gaisa tsotlhe mo hisitoring ya Namibia, go aga letamo leno. Morago ga go gwetlhiwa semolao ke mongwe wa bagwebisani, thendara e ne ya gogiwa mme ya abelwa gape khamphane e e tshwanang ka kgwedi ya Phatwe ka ngwaga wa dikete tse pedi le lesome le boraro (2013). Tiro ya go aga e ne ya simololwa mo lobakeng lwa kgwedi. E re ka porojeke eno e ne e rulaganyeditswe go tsaya dingwaga di le tharo, e ne ya diegisiwa ke kgetsi ya kgotlatshekelo le dikhuduego tsa badiri. Go diega ga semolao gape go ne ga oketsa tlhotlhwa ka N$600 million. E ne ya wediwa ka kgwedi ya Phalane ka ngwaga wa dikete tse pedi le lesome le borobabobedi (2018), ka nako eo tlhwatlhwa ya yone e ne e setse e tlhatlogetse go N$5.7 billion. Go ne go lebeletswe gore kgato ya go tlatsa e tla tsaya dingwaga tse dingwe di le pedi. Letamo le ne la khurumetsa lekgetlo la ntlha ka kgwedi ya Ferikgong e le le lesome le borobabongwe ka ngwaga wa dikete tse pedi le masome a mabedi le motsho (2021) morago ga paka ya dipula e e neng e le ntle thata. Kgato ya bobedi ya porojeke ya letamo, e e akaretsang go bewa ga diphaepe le go epiwa ga dikanale tsa diporojeke tse di akantshiwang tsa nosetso, ga e ise e simolole le fa letamo le dira ka botlalo. Tiriso Maikaelelo a letamo ke go tshegetsa sekema sa nosetso sa diheketara di le dikete tse tlhano se se sa ntseng se tshwanetse go tlhongwa. Go tla tlhokega dipeeletso tse di oketsegileng tsa magareng ga dibilione di le 2,4 le dibilione di le 3,9 tsa diranta pele porojeke ya go nosetsa e ka simololwa, ka jalo go fitlha ga jaana go tswa mo peeletsong ya dibilione di le bobedi go ya go di le tharo tsa GDP ya Namibia go ne go "sa bonwa le fa e le dolara e le nngwe". Metswedi